
Domenii profesionale


1. Domenii de activitate şi familii ocupaţionale 


1.1. Domenii de activitate şi familii ocupaţionale


Evoluţia vieţii socio-economice provoacă modificări majore în structura ocupaţională a populaţiei de pe o anumită arie geografică. Interferenţele unor culturi, civilizaţii, tradiţii, mai ales în perioade de tranziţie, cum este cea pe care-o străbate ţara noastră, antrenează pe lângă schimbările sociale, politice şi economice şi schimbări la nivelul structurii vieţii profesionale, duce la dispariţia unor domenii de activitate legate de vechile structuri şi apariţia altora, noi, legate de noua ordine socio-economică.


Un domeniu de activitate este marcat de câmpul de activitate în care o persoană îşi poate exercita competenţa (comerţ şi servicii, sănătate şi asistenţă socială, tehnologia informaţiei, etc.). 


Domeniile de activitate pot fi grupate în două categorii:


- sociale (învăţământ, educaţie, cultură, sănătate şi asistenţă socială, administraţie, apărare, mass-media, comerţ şi servicii, turism şi alimentaţie publică, juridic, bănci, finanţe, asigurări, tranzacţii de valori mobiliare, etc.)


- tehnologice (cercetare, transporturi, tehnologii informatice, industrie, telecomunicaţii, etc.).


 Evident că această împărţire este din multe puncte de vedere, artificială. Se ivesc ocupaţii, care sunt comune pentru două sau mai multe domenii din categorii diferite. 

Principalele domenii de activitate sunt: - activităţi financiar-bancare, asigurări, tranzacţii de valori mobiliare,

- administraţie şi management,

- administraţie publică şi apărare,

- agricultură,

- silvicultură şi protecţia mediului,

- comerţ şi servicii,

- construcţii,  amenajare teritoriu,

- transporturi,

- energie electrică şi termică,

- petrol şi gaze naturale,

- industria extractivă,

- industria metalurgică,

- industria prelucrătoare,

- industria chimică, 

- industria alimentară, a băuturilor şi tutunului,

- industria construcţiilor de maşini,

- industria echipamentelor electrice şi electronice,

- industria uşoară, a pielăriei şi încălţămintei,

- învăţământ, educaţie, cultură, mass-media,

- poştă şi telecomunicaţii,

- turism şi alimentaţie publică,

- tehnologia informaţiei,

- sănătate şi asistenţă socială, etc.


Cunoaşterea celor mai diverse domenii de activitate, a profesiilor cu avantajele şi riscurile lor, reprezintă pentru tineri un atu important în momentul în care aceştia vor trebui să se decidă în ce direcţie trebuie să-şi orienteze paşii. 

Ocupaţia, potrivit COR (Clasificarea Ocupaţiilor din România), este activitatea utilă, aducătoare de venit (în bani sau natură), pe care o persoană o desfăşoară în mod obişnuit, într-o unitate economico-socială şi care constituie pentru acesta sursă de existenţă.


Ocupaţia unei persoane poate fi exprimată de funcţia sau meseria exercitată de aceasta.


Funcţia este activitatea desfăşurată de o persoană într-o ierarhie funcţională de conducere sau execuţie.


Meseria este un complex de cunoştinţe,  aptitudini obţinute prin şcolarizare şi practică, necesare pentru executarea unor operaţii de transformare şi prelucrare a obiectelor muncii, sau pentru prestarea anumitor servicii.


Pentru evitarea confuziilor este necesar să se definească noţiunea de profesie, care în unele cazuri poate fi ocupaţie, în altele nu.


Profesia este specialitatea (calificarea) obţinută prin studii, iar ocupaţia este specialitatea exercitată efectiv la locul de muncă. Astfel, o persoană de profesie medic, jurist, profesor sau inginer poate avea ocupaţia de medic, jurist, profesor sau inginer, caz în care profesia coincide cu ocupaţia şi aceeaşi persoană poate avea ocupaţia de cercetător (pentru medic), notar (pentru jurist), inspector şcolar (pentru profesor) sau director (pentru inginer).


Cunoaşterea principalele meserii, grupate pe domenii de activitate,  poate crea o imagine de ansamblu asupra fiecărui domeniu în parte. O astfel de abordare generează familii ocupaţionale; un ansamblu de ocupaţii având un obiect de activitate comun.


Principalele familii ocupaţionale din domeniul tehnologic sunt:

- electrotehnică şi energetică, care cuprinde meseriile: electrician centrale electrice, electrician reţele şi posturi de transformare, electrician exploatare centrale, staţii şi reţele, electrician protecţii prin relee, automatizări şi măsurători în instalaţii energetice, electromecanic centrale electrice, operator turbine, operator cazane şi instalaţii auxiliare, operator instalaţii de termoficare, operator centrale hidroelectrice, operator tratarea apei tehnologice, mecanic turbine, mecanic agregate, lăcătuş mecanic cazane şi instalaţii, electrician instalaţii şi echipamente de automatizare, electromecanic maşini şi echipamente electrice, confecţioner produse electrotehnice, etc.


- electronică, automatică, şi informatică tehnologică, care cuprinde meseriile: confecţioner componente electronice, electronist aparate şi echipamente radio şi TV, electronist aparate şi echipamente de automatizare, electronist aparate şi echipamente de electronică profesională, electronist reţele de telecomunicaţii.

- chimie industrială, care cuprinde meseriile: operator în industria chimică organică şi anorganică, în industria de prelucrare a ţiţeiului şi petrochimie, în industria de medicamente şi produse cosmetice, în industria produselor sodice şi clorosodice, în fabricarea şi prelucrarea cauciucului şi maselor plastice, a fibrelor chimice, a celulozei şi hârtiei, operator prefabricate din beton, operator în industria ceramicii brute şi ceramicii fine, a lianţilor şi azbocimentului, a materialelor izolatoare, sticlar, mecanic utilaje şi instalaţii în industria chimică, a materialelor de construcţii, electromecanic utilaje şi instalaţii în industria chimică şi petrochimică, etc.

- industria alimentară, care cuprinde meseriile: morar, brutar-patiser, preparator în industria cărnii sau a produselor din lapte, operator în industria zahărului, în industria uleiurilor şi grăsimilor vegetale, în industria malţului şi berii, în industria spirtului, drojdiei, amidonului şi glucozei, în industria tutunului şi ţigaretelor, preparator conserve şi sucuri, preparator vinificaţie şi băuturi alcoolice, piscicultor-preparator produse din peşte, frigotehnist, electromecanic utilaje şi instalaţii în industria alimentară, etc,


- industria uşoară, cuprinde meseriile: filator, ţesător, confecţioner produse textile, tricoter-confecţioner, confecţioner articole din piele şi înlocuitori, finisor produse textile, finisor produse din piele şi înlocuitori, mecanic utilaje şi instalaţii în industria uşoară, etc.


- fabricarea produselor din lemn, care cuprinde meseriile: operator la fabricarea cherestelei, a produselor finite din lemn, a semifabricatelor pe bază de lemn, tâmplar universal, tapiţer-plăpumar-saltelar, sculptor, mecanic utilaje şi instalaţii în industria lemnului, etc.

- extracţia şi prelucrarea minereurilor, care cuprinde meseriile: miner, mecanic de mină, mecanic exploatări miniere de suprafaţă, electrician de mină, electrician exploatări miniere de suprafaţă, furnalist, oţelar, operator la fabricarea cocsului şi valorificarea subproduselor, metalurgist neferoase, laminorist, electrometalurgist la fabricarea feroaliajelor, operator electrozi siderurgici, constructor cuptoare metalurgice, mecanic şi electromecanic, utilaje şi instalaţii metalurgice, etc.

- extracţia şi prelucrarea petrolului şi gazelor, care cuprinde meseriile: sondor forjor, operator lucrări speciale sonde, operator extracţie, tratare, transport şi distribuţie petrol şi gaze, mecanic echipamente pentru foraj şi extracţie, instalator reţele de distribuţie locale şi magistrale gaze, electrician sau electromecanic instalaţii şi aparatură de măsură şi control pentru foraj şi extracţie, etc.


- mecanică şi tehnologia materialelor, care cuprinde meseriile: lăcătuş construcţii metalice şi utilaj tehnologic, lăcătuş construcţii navale, tubulator naval, tinichigiu-vopsitor, mecanic auto, mecanic aeronave, mecanic instalaţii hidraulice şi pneumatice, mecanic motoare termice, mecanic în industria construcţiilor de maşini, mecanic mecanică fină, electromecanic instalaţii şi aparatură de bord, electrician auto, operator roboţi industriali, strungar, frezor-rabotor, rectificator, sculer matriţer, sudor, turnător, forjor, etc. 

Alte familii ocupaţionale sunt: 

- agricultură,

- silvicultură, ape şi protecţia mediului,

- comerţ şi servicii,

- alimentaţie publică şi turism,

- finanţe,

- servicii şi producţie artizanală,

- sănătate şi protecţie socială,

- tehnici audiovizuale şi de comunicaţii,

- administraţie publică,

- apărare, etc.

Exerciţii.

1. Ce înţelegeţi prin domeniu de activitate?

2. Care sunt principalele domenii de activitate întâlnite în localitatea noastră?

3. Ce alte domenii de activitate importante la nivel naţional cunoaşteţi?

4. Ce înţelegeţi prin ocupaţie? Care este deosebirea dintre profesie şi ocupaţie?
5. Ce înţelegeţi prin familie ocupaţională?
6. Enumeraţi principalele familii ocupaţionale din domeniul tehnologic.
7. Ce alte familii ocupaţionale cunoaşteţi?

1.2. Ocupaţii şi clasificarea lor


Pe lângă criteriul reprezentat de domeniul de activitate, este necesară o clasificare a tuturor ocupaţiilor (funcţiilor şi meseriilor) populaţiei active, pe baza unor criterii ferme, cuantificabile.


Apariţia de noi ocupaţii, ca urmare a dezvoltării tehnologiilor, a diversificării sferei serviciilor (designer, detectiv particular, broker de ring), a schimbărilor intervenite în structura socio-economică (prefect, comisar, jandarm) şi necesităţii alinierii la sistemele standard internaţionale, a determinat realizarea unei noi clasificări a ocupaţiilor în ţara noastră.


O grupare a ocupaţiilor având în vedere nivelul studiilor şi activitatea principală a persoanei ocupate, a determinat împărţirea acestora în următoarele grupe, numite majore:

1) membrii corpului legislativ şi ai executivului (conducători ai administraţiei centrale şi locale, funcţionari superiori din unităţile economico-sociale şi politice), care:

- adoptă şi abrogă legi, 

- aprobă programul de guvernare,

- asigură realizarea politicii interne şi externe,

- reprezintă voinţa politică a cetăţenilor,

- exercită conducerea generală a administraţiei publice. Din această grupă fac parte membrii executivului, înalţi conducători ai administraţiei publice, funcţionari superiori din organizaţiile politice, profesionale, patronale, sindicale şi umanitare, directori generali de din unităţi socio-economice mari, conducători de compartimente, şefi de unităţi mijlocii şi mici, etc.


2) specialişti cu ocupaţii intelectuale şi ştiinţifice, care:

- îndeplinesc sarcini profesionale ce necesită cunoştinţe de înalt nivel în ştiinţe fizice, biologice, sociale şi umane,

- întreprind analize şi cercetări,

- predau în învăţământ de diverse grade,

- aplică în practică cunoştinţele dobândite,

- oferă consultaţii în domeniul juridic, social, comercial,

- creează şi interpretează opere de artă. Din această grupă fac parte fizicieni, matematicieni, informaticieni, chimişti, arhitecţi, ingineri din toate domeniile de activitate, biologi, profesori din învăţământul superior şi secundar, jurişti, sociologi, lingvişti, istorici, economişti, scriitori, artişti, clerici, cercetători în diferite domenii de activitate, specialişti în administraţia publică.


3) tehnicieni şi maiştri, absolvenţi de învăţământ liceal, postliceal şi de maiştri, aflaţi în subordinea cadrelor de conducere şi a specialiştilor, care:

- îndeplinesc sarcini cu caracter tehnic şi tehnologic din domeniile ştiinţelor fizice (inclusiv inginerie şi tehnologie), medicale, sociale şi umaniste,

- instruirea elevilor din învăţământul profesional şi de ucenici,

- prestarea de servicii tehnice în comerţ, finanţe, administraţie.


Din această grupă fac parte tehnicienii din diverse domenii, inclusiv ocrotirea sănătăţii, învăţători şi educatori, agenţi în activitatea financiar-contabilă, administraţie şi comerţ, inspectori de vamă, poliţie, asigurări sociale, detectivi, asistenţi sociali, tehnicieni din domeniul artei, spectacolelor, sportului, crainici de televiziune şi radio, etc.

4) funcţionari administrativi, având un nivel de pregătire medie şi care:

- execută lucrări de birou şi secretariat,

- tehnoredactează lucrări în edituri şi tipografii,

- realizează operaţiuni de casă,

- oferă informaţii clienţilor,

- asigură servicii în centralele telefonice, etc.


Din această grupă fac parte funcţionarii de birou, funcţionarii cu evidenţa în producţie şi transporturi, funcţionarii din serviciile cu publicul (agenţii de voiaj, recepţioneri, telefoniste).

5) lucrători operativi în servicii şi comerţ, care: 

- oferă servicii pasagerilor în timpul călătoriilor,

- prestează lucrări casnice, asigură supraveghere copii,

- pregătesc şi servesc gustări şi băuturi,

- oferă servicii de igienă personală,

- protejează persoanele şi bunurile împotriva incendiilor şi actelor de delicvenţă,

- supraveghează păstrarea ordinii publice,

- prezintă modele vestimentare şi bunuri de folosinţă îndelungată în magazine. Din această grupă fac parte însoţitorii de zbor, ghizii, lucrătorii din restaurante, lucrătorii din sfera serviciilor pentru populaţie, pompierii şi gardienii, manechine şi vânzătorii din magazine.

6) agricultori, lucrători calificaţi în agricultură, silvicultură şi pescuit, care:

- efectuează lucrări de pregătire a solului, însămânţări, plantări, tratamente fitosanitare şi recoltarea culturilor,

- cresc şi îngrijesc animale,

- cresc viermi de mătase şi albine,

- întreţin şi exploatează păduri şi ape.


Din această grupă fac parte agricultorii, crescătorii de animale, lucrătorii forestieri, pescarii şi vânătorii.

7) meşteşugari şi lucrători calificaţi în meserii de tip artizanal, de reglare şi întreţinere a maşinilor şi instalaţiilor, au cunoştinţe profesionale care se dobândesc în şcoli profesionale, licee industriale sau cursuri de calificare, şi care:

- execută lucrări manuale sau cu ajutorul unor scule şi utilaje,

- extrag şi prelucrează materii prime,

- execută lucrări în construcţii,

- întreţin şi repară maşini industriale, aparate electrice şi electronice, instrumente de precizie, etc. Din această grupă fac parte muncitorii calificaţi şi meseriaşi din industria extractivă, construcţii, metalurgie, mecanici, montatori şi reparatori echipamente electronice, lucrători în mecanică fină, artizanat, tipografi,  lucrători în industria alimentară, prelucrării lemnului, uşoară, pielăriei şi încălţămintei.

8) operatori la instalaţii, maşini şi echipamente, au calificare dobândită prin licee de specialitate, şcoli profesionale sau practică la locul de muncă şi care:

- conduc şi supraveghează maşini şi instalaţii industriale şi agricole, 

- asamblează echipamente şi alte produse, conform specificaţiilor de producţie,

- supraveghează sistemele de comandă a maşinilor şi instalaţiilor,

- supraveghează desfăşurarea proceselor tehnologice de fabricaţie.

Din această grupă fac parte operatorii la instalaţiile de exploatare minieră şi petrolieră, la instalaţiile de producere şi prelucrare a metalului, la cuptoarele pentru obţinerea sticlei, ceramicii şi produselor refractare, la instalaţiile de prelucrarea lemnului şi fabricarea hârtiei, la instalaţiile de prelucrare chimică, la instalaţiile de producerea energiei şi tratarea apei, la liniile de montaj automat şi roboţi industriali, la instalaţiile şi utilajele pentru fabricarea produselor chimice, medicamentelor, articolelor din cauciuc şi mase plastice, la maşinile şi utilajele din tipografii, la maşinile şi utilajele pentru fabricarea produselor şi articolelor din textile, blănuri şi piele, la maşinile pentru fabricarea produselor alimentare, berii, vinului şi altor băuturi. Din această grupă mai fac parte şi asamblorii de maşini şi echipamente, mecanicii de locomotivă, conducătorii auto, conducătorii de maşini agricole şi de transport şi ridicat, marinarii şi navigatorii.


9) muncitorii necalificaţi, care:

- execută sarcini care necesită folosirea uneltelor manuale, cu depunere de efort fizic,

- vând mărfuri pe stradă şi în alte locuri publice,

- întreţin imobilele şi străzile, 

- asigura paza imobilelor şi bunurilor,

- colectează şi transportă gunoaie. Din această grupă fac parte vânzătorii ambulanţi, personalul casnic, îngrijitorii de clădiri, spălătorii de vehicule, vitrine, geamuri, personalul de manipulare şi supraveghere, alţi muncitorii necalificaţi, etc.

0) forţele armate, cuprind persoane care prestează activităţi în cadrul diferitelor arme sau servicii militare, fără permisiunea de a cumula şi alte activităţi în viaţa civilă. Din această grupă fac parte cadrele permanente ale armatei terestre, marinei, aviaţiei precum şi cele recrutate pentru o perioadă limitată în vederea îndeplinirii serviciului militar sau a altor servicii, alţii decât militarii în termen.

Exerciţii.

1. Ce criterii au determinat clasificarea ocupaţiilor în grupe majore?

2. Enumeraţi principale grupe majore de ocupaţii.

3. Enumeraţi atribuţiile specialiştilor cu ocupaţii intelectual-ştiinţifice

4. Care sunt principalele atribuţii ale tehnicienilor şi maiştrilor?

5. Care sunt principalele atribuţii ale operatorilor la instalaţii, maşini şi echipamente?

6. Care sunt principalele atribuţii ale agricultorilor şi lucrătorilor calificaţi în agricultură, silvicultură şi pescuit?

